สว่างไสวทั่วเมือง ไฟประดับ "ํYALA LIGHT NOW " สีสันเมืองยะลา ต้อนรับปีใหม่
“สุดฮิต” ไฟแสงสี “YALA LIGHT NOW” แลนด์มาร์ควงเวียนหอนาฬิกา ต้อนรับปีใหม่ 2019 จุดเช็คอินความสวยงาม สีสันใหม่เมืองยะลา             “YALA LIGHT NOW” ไฟประดับแสงสี 4 มุม ที่บริเวณวงเวียนหอนาฬิกา ซึ่งเทศบาลนครยะลามอบความสุขให้ชาวยะลา ในช่วงเทศกาลส่งท้ายปีเก่าต้อนรับปีใหม่ ได้ดึงดูดประชาชนทั้งรุ่น เด็กเล็ก วัยรุ่น และวัยผู้ใหญ่ ทุกเพศ ทุกเชื้อชาติ ศาสนา ที่ชื่นชอบการถ่ายรูป เซลฟี่ มาร่วมชมความสวยงามกันจำนวนมาก โดยแต่ละคน แต่ละครอบครัวก็จะเลือกมุมโพสท่าทางต่างๆ ถ่ายรูปเก็บไว้ในโทรศัพท์มือถือ กล้องถ่ายรูป ด้วยรอยยิ้มที่เปี่ยมไปด้วยความสุข เพื่อไว้ดูและส่งต่อให้กับเพื่อนๆ ในพื้นที่อื่น พร้อมกับเชิญชวนให้เพื่อนๆ ประชาชน และนักท่องเที่ยวได้มาเยือนเมืองยะลา               ซึ่งบรรยากาศแสงสียามค่ำคืนของ “YALA LIGHT NOW” ช่วงเทศกาลปีใหม่ 2562 นี้ ได้สร้างสีสัน ลดความตึงเครียด สร้างความสุขให้กับชาวยะลาและเมืองยะลาเป็นอย่างมาก              นายยู่สิน จินตภากร รองนายกเทศมนตรีนครยะลา บอกว่า สำหรับไฟประดับ “YALA LIGHT NOW” เป็นแนวคิดของนายกเทศมนตรีนครยะลา นายพงษ์ศักดิ์ ยิ่งชนม์เจริญ ที่ต้องการให้พื้นที่เมืองยะลา มีบรรยากาศที่สดใส หลังต้องเผชิญกับสถานการณ์ความไม่สงบอย่างต่อเนื่อง ซึ่งปัจจุบันสถานการณ์ดีขึ้นเป็นลำดับ              โดย “YALA LIGHT NOW” เป็นแสงสีที่จะส่งมอบความสุขให้ชาวยะลา เปรียบเสมือนพลังของคนยะลา ที่สร้างสรรค์ให้เมืองยะลา สว่างไสว ด้วยศิลปะแห่งแสง ที่ช่วยสร้างความสามัคคีกลมเกลียวให้เมือง แสงแห่งความหวัง แสงแห่งความสุข ที่เริ่มจุดประกายขึ้น ณ ตอนนี้ เพื่อจะสื่อให้เห็นว่ายะลาเมืองที่เคยมืดมิด บัดนี้ได้มีแสงสว่างแห่งความหวัง เกิดขึ้น และแสงสว่างนี้จะนำพาให้ชาวยะลาได้ออกมาพบปะพูดคุย มีรอยยิ้ม มีความสุข นำความสงบสุข ความสามัคคี ของชาวยะลากลับมา อีกทั้ง ยังช่วยกระตุ้นเศรษฐกิจ การใช้ “แสง” เป็นกลยุทธ์ในการพัฒนาเมืองให้สดใส มีชีวิตชีวา ปรับเปลี่ยนการรับรู้ของคนภายนอกยะลา ให้เปลี่ยนมุมมองเมืองยะลาใหม่ ซึ่งขณะนี้ยะลามีความปลอดภัย สว่างไสว และสวยงามในยามค่ำคืน และยังเป็นการส่งมอบความสุขในช่วงปีใหม่ 2562  นอกจากประดับไฟแสงสี “YALA LIGHT NOW”  แล้ว ก็ยังมีช้างเผือก 3 เชือก ซึ่งเป็นประวัติศาสตร์ของเมืองยะลา เพื่อให้ประชาชนได้ร่วมรำลึกถึงช้างเผือกคู่บารมี ในหลวงรัชกาลที่ 9 อีกด้วย